**Poročilo o uresničevanju LETNEGA PROGRAMA ŠPORTA v letu 2014**

Občina Trzin uresničuje javni interes v športu tako, da zagotavlja sredstva iz proračuna Občine Trzin za izvedbo občinskega programa športa, spodbuja in zagotavlja pogoje za opravljanje in razvoj športnih dejavnosti. Občina nadalje uresničuje javni interes v športu tako da načrtuje, gradi in vzdržuje pomembne javne športne objekte.

Občinski svet je sprejel letni program športa v Občini Trzin za leto 2014 s katerim je opredelil naslednja področja.

V proračunu Občine Trzin za proračunsko leto 2014 je bilo realizirano **106.913,00 EUR** za programe športa, in sicer **62.402,20 EUR** za športno infrastrukturo in **44.511,38 EUR** za dejavnosti izvajalcev letnega programa športa:

|  |  |  |  |
| --- | --- | --- | --- |
| **Vsebina po proračunskih postavkah** | **Proračunska** | **Planirano** | **Realizirano** |
| **Namen** | **postavka** | **proračun 2014** | **2014** |
| **A/Sofinanciranje športnih programov izvajalcev** |  | **45.755,00** | **44.511,38** |
| 1. Letni program športa - razpis | 165 | 24.300,00 | 23.656,38 |
| 2. Športna značka Občine Trzin | 166 | 1.500,00 | 1.250,00 |
| 3. Velike občinske športne prireditve | 0169-0173 | 4.825,00 | 4.775,00 |
| 4. Sofinanciranje najemnin telovadnic in športnih površin | 167 | 4.000,00 | 3.700,00 |
| 5. Letni program športa -razpis "Interesna športna vzgoja predšolskih in šoloobveznih otrok" | 175 | 11.130,00 | 11.130 |
| **B/Sofinanciranje novogradenj, vzdrževanja objektov in opreme** |  | **51.440,00** | **62.402,20** |
| 1. Naložbe v športne objekte (strelišče) | 259 | 35.640,00 | 46.375,02 |
| 2. Vzdrževanje športnih objektov, obnove, mat.stroški | 113 | 14.800,00 | 15.824,00 |
| 3. Oprema za dejavnost športnih društev | 174 | 1.000,00 | 203,18 |
| **SKUPAJ LETNI PROGRAM ŠPORTA 2014** |  | **97.195,00** | **106.913,58** |

Sredstva v naložbe v športne objekte in vzdrževanje športnih objektov so namenska in jih vodi in spremlja občinska uprava. Objekti, ki so namenjeni športu in rekreaciji v Trzinu so velika in mala telovadnica OŠ Trzin, strelišče za zračno orožje v zaklonišču OŠ Trzin, Športno rekreacijski park z atletskim krogom pri OŠ Trzin, Pokrita in nepokrita igrišča v Taubi centru, otroška igrišča, fitnes na prostem, športno rekreacijski park Mlake in trim proga v gozdu. Za potrebe realizacije LPŠ se uporablja tudi smučišče v Dolgi dolini, ki sicer leži v Občini Mengeš, najemnik in upravljalec smučišča je Smučarsko društvo Trzin. Nekaj rekreacije, kot so plesi, folklora, vadba za ženske (CAT) in namizni tenis, se dodatno izvaja še v mladinskem klubu in v dvorani Marjance Ručigaj. Šahovski klub izvaja dejavnost v sobi na mengeški cesti 9.

Za naložbo v strelišče za zračno orožje v zaklonišču OŠ Trzin je bilo porabljenih 62,402,20 EUR. V letu 2014 smo za strelišče pridobili uporabno dovoljenje in ga predali namenu. V strelišču se je zmontirala specifična strelska oprema, od omar za orožje, strelskih pultov, omar za obleke, stena za tarče, akustične obloge na stenah in po končanem opremljanju so se nakupile še 3 elektronske tarče. V leto 2014 je zapadla v plačilo tudi zadnja situacija za gradbeno obrtniška dela, ki so bila končana v 2013. Omeniti je potrebno, da je naložbo v strelišče kot pomembno investicijo na področju športa ocenila tudi Fundacija za šport, ki investicijo sofinancira v 30 %.

Za vzdrževanje športnih objektov je bilo v letu 2014 porabljenih 15.824,00 EUR. Sredstva so bila porabljena za pregled in servis igral na otroških igriščih in športno rekreativnem parku v mlakah s strani pooblaščenih serviserjev in izdaj potrdil, najem WC kabine v ŠRP, za vodo. odvoz smeti, pregled plezal s servisom in za skrbnika za čez vikend in za čas dopusta kot vsako leto. V letu 2014 so se sredstva namenila še ureditvi dovoza, popravilu naprave na trim stezi, popravilu pitnikov v ŠRP mlake in ŠRP OŠ. V ŠRP OŠ smo obnovili talne označbe na tartanskem krogu, z bitumensko maso zalili razpoke na asfaltni ploščadi in postavili PVC blažilec padcev pod toboganom.

S postavke 174 smo nakupili boksarsko vrečo.

Sredstva za dejavnosti na področju športa so bila razdeljena društvom, klubom in osnovni šoli na podlagi javnega razpisa, katerega je ovrednotila Komisija za šport po pravilniku za sofinanciranje športnih programov v Občini Trzin in po nacionalnem programu športa. Na razpis so se javili Osnovna šola Trzin, Strelsko društvo Trzin, Smučarsko društvo Trzin, Športno društvo Trzin, Društvo Samokres, Kolesarsko društvo Felixi, Orientacijski klub Trzin, Planinsko društvo Onger, Šahovski Klub Trzin, Športno društvo Skirca Trzin, Jošt Zakrajšek, Ženski košarkarski klub Domžale, Športno društvo Loka pri Mengšu s šahom, Kotalkarski Klub Pirueta Domžale in Turistično društvo Kanja Trzin.

Zneski nakazani izvajalcem letnega programa športa v seštevku, za program, izobraževanja, založništvo, prireditve in najem:

|  |  |
| --- | --- |
| **izvajalec** | **Skupaj 2014** |
| **Kolesarsko društvo Felixi** | **1.974,84** |
| **Strelsko društvo Trzin** | **8.301,57** |
| **Orientacijski klub Trzin** | **3.762,56** |
| **Planinsko društvo Onger** | **3.852,41** |
| **Društvo Samokres** | **1.794,96** |
| **Šahovsko društvo Trzin** | **2.012,49** |
| **Športno društvo Trzin** | **5.140,95** |
| **Smučarsko društvo Trzin** | **4.734,14** |
| **Turistično društvo Kanja** | **300** |
| **OŠ TRZIN** | **9.762,75** |
| **ŽKK Domžale** | **650,00** |
| **ŠD SKIRCA TRZIN** | **1.285,34** |
| **KK Pirueta Domžale** | **100,00** |
| **Jošt Zakrajšek** | **750,00** |

Za športno vzgojo predšolskih otrok so v letu 2014 skrbeli: Taubi Klub s šolo tenisa, Smučarsko društvo s tečaji smučanja za otroke na smučišču v Dolgi dolini in ŠD Skirca z gimnastično vadbo za predšolske otroke v telovadnici.

V šolskih športnih tekmovanjih je sodelovalo okoli 200 otrok iz OŠ Trzin V OŠ so se izvajali programi za dečke in deklice v športih: Košarka, odbojka, športno plezanje, streljanje z zračno puško, namizni tenis, , gimnastika, atletika, samo za dečke nogomet, poleg teh pa še šah, taborniki in planinski krožek. Tudi v letu 2014 so otroci iz OŠ dosegali dobre rezultate. Dosegli so prva mesta na jesenskem krosu in na področnem tekmovanju v atletiki. Na državnem tekmovanju v atletiki je učenec s cerebralno paralizo dosegel prvo mesto med invalidi v vozičku. Na državnem tekmovanju v strelstvu so se ponovno izkazale ml. učenke z drugim mestom posamično in drugim mestom ekipno. V letu 2014 je učenka OŠ Trzin osvojila drugo mesto na državnem posamično v namiznem tenisu. Tradicionalno se učenke OŠ Trzin dobro odrežejo na tekmovanju v košarki kjer že nekaj let dosegajo najboljša mesta v državi v šahu.

Veliko društev je skrbelo za interesno športno vzgojo. S to dejavnostjo so se ukvarjali Smučarsko društvo Trzin, Orientacijski klub Trzin, PD Onger, KD Felixi , ŠD SKIRCA in Strelsko društvo. Občina je posebej sofinancirala še nadstandardni program športne vzgoje v OŠ Trzin za vse razrede prve triade po 1 dodatno uro športne vzgoje na teden in program naučimo se plavati.

Za interesno športno vzgojo mladine so skrbela tri društva (SMD, KD Felixi in PD Onger).

Športno vzgojo otrok usmerjenih v kakovostni šport so izvajala društva (Strelsko društvo, ŽKK Domžale in ŠD Taubi Klub, vrhunske trzinske šahiste pa so vzgajali v ŠD Loka.

Kakovostni šport mladih so izvajala 3 društva: Strelsko društvo, ŠD Taubi in ŽKK Domžale.

Kakovostni šport so izvajala 4 društva : Strelsko društvo, OK Trzin, Šahovski klub in Društvo Samokres.

Športno rekreacijo kot redno vadbo je izvajalo 9 društev. Mnoga od njih so se udeleževala tudi rekreativnih tekmovanj. Tu lahko izpostavimo kolesarsko društvo Feliksi, ki so se udeležili 13 maratonov med drugim so na Maratonu Velo – Črnuče z 21 udeleženci osvojili pokal za najštevilčnejšo Ekipo.

Športna društva so organizirala množico prireditev po lastni izbiri, katere je občina spodbujala s sredstvi iz postavke 165. To so bile zanimive športno rekreativne prireditve, kot je začetek in zaključek teniške šole, Seminar IZI, Valentinov malo nogometni turnir, 12 ur košarke ipd Športno društvo Skirca pa spodbuja zdravo rekreacijo zdaj z že dobro znano Peš ali s Kolesom do Blaža na Dobeno, kjer se udeleženci trudijo čim večkrat v času akcije priti na Dobeno. Občina je posebej spodbujalo rekreativno dejavnost in udeležbo na športno rekreativnih prireditvah preko akcije Športna značka občine Trzin.. V okviru akcije je v kateri so sodelovala trzinska društva so bili organizirani, kolesarski izleti, pohodi, Cooperjev test, pohoda po mejah občine in mejah štirih občin, in 2x tekma neaktivnih strelcev. Društva so izvedla tudi 5 večjih občinskih športnih prireditev. Tako je Strelsko društvo izvedlo Mednarodno tekmo v streljanju z zračno puško in pištolo - skirco Borisa Paternosta, ki je potekala v Balonu Taubi. Prireditvi je bilo dodano tekmovanje za invalide, kar se je izkazalo za zelo pozitivno. Tekmovanja z mednarodno udeležbo se je udeležilo vač kot 250 tekmovalcev. Smučarsko društvo je izvedlo Občinsko prvenstvo v veleslalomu tokrat zaradi pomanjkanja snega in mile zime na smučišču zunaj Trzina. Športno društvo je izvedlo Otroško olimpijado v sodelovanju z vrtcem in OŠ ter Tek Petra Levca Skirca, katerega se je udeležilo skoraj 150 tekačev. Šahovsko društvo je izvedlo Šahovski turnir ob občinskem prazniku. Občina je v letu 2014 v sodelovanju s trzinskim društvi izvedla tudi teden zdravja v katerem je sodelovalo zadovoljivo veliko število občanov, Strelsko društvo z organizacijo streljanja za občane, Športno društvo z organizacijo Cooperjevega testa in Športnih iger ter Turistično društvo z organizacijo pohoda in predstavitve vadbe za sprostitev. V letu 2014 je bilo ob Florjanovem sejmu organiziranih tudi nekaj športnih tekmovanj in predstavitev. ŠD Trzin je v sodelovanju s podjetjem Zupo.si organiziral turnir v košarki, predstavitev kotalkanja in sketanja, planinsko društvo je postavilo plezalno steno, kjer so se lahko obiskovalci sejma preizkusili v plezanju, OK Trzin je izvedlo tekmovanje v orientaciji,…

Glede na realizacijo je razvidno, da so društva v veliki večini izvedla zastavljene programe, s katerimi so kandidirala na razpisu Občine Trzin, kar seveda posledično pomeni, da je bil letni program športa v Občini Trzin uresničen. Še vedno je opaziti je tudi trend naraščanja števila ljudi ki se organizirano udeležujejo vadb, ki jih organizirajo društva, ki so sofinancirana preko LPŠ, kar nakazuje, da se šport v Občini Trzin razvija pozitivno. Z investicijo v strelišče je Občina omogočila še boljše delo z mladimi, tako šoli kot strelskemu društvu Trzin. V letu 2014 pa je Občina začela tudi s pogovori za zamenjavo zemljišč za potrebe širjenja Športno rekreacijskega parka mlake.

V Občini Trzin so se preko letnega programa športa v letu 2014 sofinancirali naslednji športi: streljanje z zračnim orožjem, streljanje, atletika, pohodništvo, planinstvo, športno plezanje, smučanje, kolesarjenje, košarka, nogomet, odbojka, aerobika, telovadba, boks, športno plezanje, orientacijski tek, tek in šah.

Številka zadeve:430-0005/2013-46

Datum: 16.01.2015 župan:

Peter Ložar